वेस्टइंडीज की वनडे टीम में सरवन की वापसी  
पाकिस्तान के साथ जारी पांच मैचों की वनडे सीरीज के चौथे मैच के लिए वेस्टइंडीज टीम में मध्यक्रम के अनुभवी बल्लेबाज रामनरेश सरवन की वापसी हुई है।
पाकिस्तान के साथ जारी पांच मैचों की वनडे सीरीज के चौथे मैच के लिए वेस्टइंडीज टीम में मध्यक्रम के अनुभवी बल्लेबाज रामनरेश सरवन की वापसी हुई है। भारतीय उपमहाद्वीप में हाल ही में संपन्न विश्व कप के बाद तीन वरिष्ठ खिलाड़ियों को वेस्टइंडीज टीम से बाहर कर दिया गया था, जिनमें सरवन के अलावा विस्फोटक सलामी बल्लेबाज क्रिस गेल और शिवनारायण चंद्रपॉल का नाम शामिल है।  उल्लेखनीय है कि पाकिस्तान के साथ खेले जा रही पांच मैचों की वनडे सीरीज में मेजबान वेस्टइंडीज 0-3 से पीछे है। पांचवें और अंतिम एकदिवसीय मैच के लिए टीम का चयन अभी नहीं किया गया है। सरवन को सलामी बल्लेबाज डेवन स्मिथ की जगह टीम में शामिल किया गया है।  इससे पहले, सरवन ने वेस्टइंडीज की ओर से 166 एकदिवसीय मुकाबले खेले हैं। उन्होंने विश्व कप में कुल 155 रन बनाए थे। चौथे वनडे के लिए वेस्टइंडीज की टीम इस प्रकार है : डेरेन सैमी (कप्तान), ड्वेन ब्रावो, काल्र्टन बग, देवेंद्र बीशू, डेरेन ब्रावो, किर्क एडवर्ड्स, एंथनी मार्टिन, रवि रामपाल, केमर रोच, आंदे रसेल, सरवन, मार्लन सैमूएल्स और लेंड्ल सिमंस।